**Informatīvais ziņojums**

**Par papildu finansējumu abonēto preses izdevumu piegādes pakalpojuma**

**izpildei 2017.gada pirmajā pusgadā**

**Tiesiskais regulējums**

Pasta likuma 32.2 pants paredz, ka Ministru kabinets nosaka abonēto preses izdevumu piegādes pakalpojumu cenas, kuras preses maksā preses izdevēji pasta komersantam, kuram ir noteiktas saistības sniegt universālo pasta pakalpojumu.

Saskaņā ar Sabiedrisko pakalpojumu regulēšanas komisijas (turpmāk – SPRK) padomes 2010. gada 10. februāra lēmumu Nr.47 “Par universālā pasta pakalpojuma saistībām” (prot.Nr.7,6.p.) pasta komersants, kas sniedz universālo pasta pakalpojumu Latvijas Republikas teritorijā ir valsts akciju sabiedrība “Latvijas Pasts” (turpmāk – Latvijas Pasts). Ar SPRK padomes 2014. gada 4. novembra lēmumu Nr.282 “Par universālā pasta pakalpojuma saistībām” (prot.Nr.37, 2.p.) Latvijas Pastam universālā pasta pakalpojuma saistību izpildes termiņš ir noteikts līdz 2019. gada 31. decembrim.

Saskaņā ar Pasta likuma pārejas noteikumu 12.punktu līdz 2019. gada 31. decembrim abonēto preses izdevumu piegādes pakalpojumus visā Latvijas teritorijā sniedz pasta komersants, kuram līdz 2014. gada 31. decembrim bija noteiktas saistības sniegt universālo pasta pakalpojumu. Šim pasta komersantam no valsts budžeta kompensē zaudējumus, kas radušies, sniedzot abonēto preses izdevumu piegādes pakalpojumus laikposmā no 2013. gada 1. janvāra līdz 2019. gada 31. decembrim, ievērojot nosacījumu, ka netiek kompensēti abonētās preses piegādes pakalpojumu tarifu atlaižu dēļ negūtie ienākumi.

Zaudējumus, kas radušies, sniedzot abonēto preses izdevumu piegādes pakalpojumus, veido starpība starp abonēto preses izdevumu piegādes pakalpojumu faktiskajām izmaksām un šā likuma 32.2 pantā minētajā kārtībā noteikto cenu. Universālā pasta pakalpojuma sniedzējs veic zaudējumu aprēķinu saskaņā ar Regulatora noteikto universālā pasta pakalpojuma tarifu aprēķināšanas metodiku un universālā pasta pakalpojuma saistību izpildes tīro izmaksu aprēķināšanas un noteikšanas metodiku un kopā ar auditēto ziņojumu iesniedz to Satiksmes ministrijai.

Zaudējumus kompensē divās daļās - pirmo maksājumu veic kārtējā gadā, pamatojoties uz universālā pasta pakalpojuma sniedzēja aprēķinu, kas balstīts uz pirmā pusgada operatīvajiem datiem, kompensējot pilnā apmērā aprēķinā norādītos zaudējumus; otro maksājumu, kompensējot atlikušo zaudējumu daļu, veic nākamajā gadā pēc auditētā ziņojuma iesniegšanas Satiksmes ministrijai.

Saskaņā ar 2016. gadā veiktajiem grozījumiem Pasta likumā, pārejas noteikumu 12.1 punkts paredz, ka pārejas noteikumu 12.punktā noteikto zaudējumu kompensēšanas kārtību 2016. gadā piemēro, ievērojot nosacījumu, ka 2016. gadā nekompensē zaudējumus, kas radušies, sniedzot abonēto preses izdevumu piegādes pakalpojumus 2016. gada pirmajā pusgadā. Minētos zaudējumus kompensē 2017. gadā pēc Latvijas Pasta auditētā ziņojuma iesniegšanas Satiksmes ministrijai.

**2016.gada zaudējumu kompensācija, kas veikta 2017.gadā**

Latvijas Pasts ar 2017.gada 30.augusta vēstuli Nr.01-10.1/193 ir iesniedzis Satiksmes ministrijai auditēto ziņojumu, kurā iekļauta informācija par abonēto preses izdevumu piegādes pakalpojuma radīto zaudējumu kopējo apjomu 2016.gadā, kas ir 4 767 693.68 *euro*.

Ievērojot, ka atbilstoši Pasta likuma pārejas noteikumu 12.1 punktam, vēl nekompensēti zaudējumi par 2016.gadu bija 1 881 657.68 *euro*, pēc auditētā ziņojuma iesniegšanas Satiksmes ministrija, izpildot Pasta likuma pārejas noteikumu 12.1 punktā noteikto, ar Satiksmes ministrijas 2017.gada 5.septembra rīkojumu Nr.01-03/132, pamatojoties uz likumu “Par valsts budžetu 2017.gadam” no valsts budžeta programmas 02.00.00 “Kompensācijas par abonētās preses piegādi un saistību izpildi”, pārskaitīja Latvijas Pastam dotāciju 1 881 657.68 *euro*, lai kompensētu zaudējumus, kas radušies 2016.gadā nodrošinot abonēto preses izdevumu piegādes pakalpojumu. Izpildot minēto Satiksmes ministrijas rīkojumu, 2016.gadā radītie zaudējumi ir kompensēti pilnībā.

**2017.gada pirmā pusgada zaudējumi, kas kompensējami 2017.gadā.**

Pasta likums nosaka, ka zaudējumus kompensē divās daļās - pirmo maksājumu veic kārtējā gadā, pamatojoties uz universālā pasta pakalpojuma sniedzēja aprēķinu, kas balstīts uz pirmā pusgada operatīvajiem datiem.

Latvijas Pasts ar 2017.gada 5.decembra vēstuli Nr.KL01/26ip ir iesniedzis Satiksmes ministrijai operatīvos datus par abonēto preses izdevumu piegādes pakalpojuma nodrošināšanas radītajiem zaudējumiem 2017.gada pirmajā pusgadā, norādot, ka kompensējamais **zaudējumu apmērs ir 2 325 947.75** *euro***.**

Tā kā valsts budžeta programmā 02.00.00 “Kompensācijas par abonētās preses piegādi un saistību izpildi” bija paredzēti 2 milj. *euro*, tad pēc Satiksmes ministrijas 5.septembra rīkojuma Nr.01-03/132 izpildes, zaudējumu kompensācijai **atlikuši 118 341.32** *euro***.**

Ievērojot minēto atlikumu un Latvijas Pasta sniegto operatīvo informāciju par 2017.gada pirmā pusgada abonēto preses izdevumu piegādes zaudējumu apmēru, 2017.gadā **papildu nepieciešami vēl 2 207 606.43** *euro***,** lai izpildītu Pasta likuma pārejas noteikumu 12.punktā noteikto, ka pirmo maksājumu veic kārtējā gadā, pamatojoties uz universālā pasta pakalpojuma sniedzēja aprēķinu, kas balstīts uz pirmā pusgada operatīvajiem datiem, kompensējot pilnā apmērā aprēķinā norādītos zaudējumus.

**2017.gada pirmā pusgada zaudējumu kompensācijas avoti.**

Lai izpildītu Pasta likuma pārejas noteikumu 12.punkta nosacījumu par 2017.gada pirmā pusgada abonēto preses piegādes pakalpojuma radīto zaudējumu kompensāciju pilnā apmērā tekošajā gadā, Satiksmes ministrija sniedz priekšlikumu 2017.gadā papildu nepieciešamo finansējumu 2 207 606.43 *euro* rast no šādiem avotiem:

1. 1 200 000 *euro* apmērā no valsts budžeta programmas 02.00.00 „Līdzekļi neparedzētiem gadījumiem”;
2. 1 007 606.43 *euro* apmērā no Latvijas Pasts 2016.gada peļņas (dividendēm).

Iesniedzējs:

satiksmes ministrs U.Augulis

Vīza:

valsts sekretāra vietā –

valsts sekretāra vietniece Dž.Innusa

Bankoviča 67028111

Dace.Bankovica@sam.gov.lv